Kyk: Nuwe muntstukke vir SA op pad(Argieffoto: Steve Buissinne/pixabay) Die Suid-Afrikaanse Reserwebank (SARB) het die ontwerpe bekend gemaak van die nuwe muntstukke wat van volgende jaar af in sirkulasie sal wees. Van die nuwe muntstukke spog met allerlei ander soorte diere en plante as wat Suid-Afrikaners die afgelope jare gewoond aan was. Enoch Godongwana, minister van finansies, het die veranderinge aan die muntstukke, waaronder die taal wat op elkeen gaan verskyn, in die Staatskoerant gepubliseer. Die nuwe R5-, R2-, R1-, 50c-, 20c- en 10c-muntstukke sal vroeg volgende jaar die lig sien. Terwyl van die munte enkele ontwerpsveranderinge ondergaan het om dit te moderniseer, kenmerk ŉ hele ommeswaai van die ander munte, soos die R5. Dié munt se kenmerkende wildebees is vervang met die beeld van ŉ walvis. Op die R2-munt word die koedoe met springbokke vervang wat in ŉ diamantvorm, eerder as ŉ vierkant, vervat word. Die R1-munt vervang die springbok met Suid-Afrika se amptelike blom, die protea, en word ook met ŉ nuwe vyfhoekige vorm omsingel. Die 50c-munt sal voorts net met die beeld van ŉ loerie gesien word wat nou ŉ seskantige rand aangeneem het. Dié munt het voorheen gespog met die strelitziablom, oftewel paradysvoëlblom, en het nege hoeke gehad. Aangesien die protea nou op die R1-munt spog, sal die 20c voorts gasheer speel vir die aalwyn wat deur sewe hoeke omring word. Suid-Afrika se kleinste munt, die 10c, neem afskeid van die varkoor en sal nou eerder met ŉ heuningby spog. Die R5-muntstuk sal steeds in ŉ bimetaallegering geproduseer word, terwyl die R2 en R1 vernikkelde staal sal wees. Die 50c- en 20c-munte sal van bronsbedekte staal gemaak word en die 10c van koperbedekte staal. Luidens die kennisgewing in die Staatskoerant sal al die land se amptelike tale deur ŉ jaarlikse rotasieskedule op die munte verskyn. Vir die volgende tien jaar sal die tale jaarliks afgewissel word. Slegs drie tale sal vir die R5-munt gebruik word, terwyl daar twee tale op die R2-, 50c-, 20c- en 10c-muntstukke sal verskyn en slegs een taal op die R1-munt.